Mario Simioni bliver ny træner i White Hawks. Han er netop blevet præsenteret på et pressemøde.

Det bliver den canadisk-italienske ishockey-træner, Mario Simioni, der kommer til at stå i spidsen for White Hawks. Han er netop blevet præsenteret på et pressemøde i Frederikshavn. Mario Simioni har en fortid i blandt andet Sønderjyske og Herning og senest i Hamburg Freezers, hvor karrieren blev kort på grund af økonomiske vanskeligheder for klubben. Mario Simioni skiftede til det tyske kort efter, han sammen med Herning Blue Fox tidligere på året tabte DM-finalen til Esbjerg Energy. Nu rykker træneren nordpå til Frederikshavn, hvor Mario Simioni skal være med til at forsøge en anden spillestil. - Jeg er glad for at være her. Stolt af så mange fans er mødt frem.  Jeg har altid nydt at komme til Frederikshavn og ser frem til at komme herop, og nu behøver I ikke råbe ad mig mere, siger Mario Simioni med et smil og henviser til sin tid som træner for Sønderjyske - Vi har valgt at indgå et samarbejde med Mario Simioni som træner over en flerårig periode, og han skal være med til at bygge holdet op. Der er ingen tvivl om, at vi har ambitioner med den nye træner, og målet er top fire og en markant udvikling af klubben, siger Henrik Andersen, direktør i White Hawks. White Hawks og Mario Simioni har indgået en tre-årig aftale med option efter to år.